UWC รุกตลาดเสาโทรคมนาคมฟิลิปปินส์ รับรู้รายได้ค่าเช่ายาว 25 ปี
UWC รุกตลาดเสาโทรคมนาคมฟิลิปปินส์ ตั้งเป้า 3 ปีสร้างครบ 620 สถานี คาดสร้างรายได้ค่าเช่ากว่า 550 ล้านบาทต่อปี รับรู้ยาว 25 ปี
UWC รุกตลาดเสาโทรคมนาคมฟิลิปปินส์ ตั้งเป้า 3 ปีสร้างครบ 620 สถานี คาดสร้างรายได้ค่าเช่ากว่า 550 ล้านบาทต่อปี รับรู้ยาว 25 ปี
27 เม.ย. 2564

นายธีรชัย ลีนะบรรจง ประธานเจ้าหน้าที่บริหาร บริษัท เอื้อวิทยา จำกัด (มหาชน) หรือ UWC เปิดเผยว่า บริษัทฯ ได้ขยายฐานธุรกิจไปในต่างประเทศ โดยเป็นธุรกิจให้เช่าเสาโทรคมนาคม (Tower Co) ในประเทศฟิลิปปินส์ ซึ่งจะทำให้บริษัทฯ สามารถรับรู้รายได้จากค่าเช่าที่มีสัญญาเช่าระยะยาว 25 ปีกับบริษัทผู้ให้บริการโทรศัพท์มือถือ โดยจะมีลูกค้าหลักเป็นผู้ให้บริการมือถือที่ถือหุ้นใหญ่โดย CHINA TELECOM ซึ่งเป็นรัฐวิสาหกิจมือถือยักษ์ใหญ่จากจีน ที่ได้รับสัมปทานคลื่นความถี่ 700-3,500 MHz ระยะเวลา 25 ปีจากรัฐบาลฟิลิปปินส์ ให้เป็นผู้ให้บริการมือถือรายที่ 3 และได้มีการลงทุนกว่า 17,000 ล้านบาท ในปี 64 ทำให้ฟิลิปปินส์เป็นประเทศที่มีการลงทุนด้านโทรคมนาคมติดอันดับ 1 ใน 10 ของโลก
โดย UWC ได้รับใบอนุญาตจากรัฐบาลฟิลิปปินส์ โดยหน่วยงานกำกับดูแลด้านสื่อสารและโทรคมนาคม (Department of ICT) ให้เป็นบริษัทที่สามารถดำเนินธุรกิจก่อสร้างสถานีเสาส่งสัญญาณและให้เช่าเสาโทรคมนาคมได้
ทั้งนี้บริษัทฯ ได้จัดตั้งบริษัทย่อย SkyTowers Infra Inc. ในประเทศฟิลิปปินส์เรียบร้อยแล้ว และได้มีความร่วมมือกับบริษัท Mariwasa Siam Ceramics ซึ่งเป็นบริษัทในเครือปูนซิเมนต์ไทย (SCG) ในการใช้บริการร่วมด้านโลจิสติกส์ คลังสินค้า และการขนส่ง โมเดลธุรกิจดังกล่าว บริษัทผู้ให้บริการเครือข่ายมือถือ (Mobile Network Operator) จะกำหนดโลเคชั่นที่ต้องการติดตั้งอุปกรณ์ส่งสัญญาณ และทำสัญญาเช่ากับบริษัทก่อนที่บริษัทจะสร้างสถานีส่งสัญญาณที่มีเสาโทรคมนาคม โดยบริษัทฯ จะเป็นเจ้าของทรัพย์สินที่เป็นสถานีส่งสัญญาณที่มีสัญญาเช่าระยะยาว 25 ปี จึงไม่มีความเสี่ยงด้านการหารายได้ เพราะทุกสถานีที่ก่อสร้างจะมีสัญญาเช่าก่อนแล้วเท่านั้น ทำให้บริษัทฯ จะมีรายได้จากค่าเช่าที่แน่นอนในทุกสถานีที่ลงทุนก่อสร้าง นอกจากนี้บริษัทฯ จะได้รับค่าเช่าล่วงหน้า 1 ปีทันทีที่ก่อสร้างสถานีเสาโทรคมนาคมแล้วเสร็จ
สำหรับแผนงานโครงการดังกล่าว จะมีการสร้างสถานีโทรคมนาคม 140 สถานี ในปี 64 และ 240 สถานีต่อปี ในปี 65 และ ปี 66  หากบริษัทฯ มีสถานีโทรคมนาคมให้เช่าครบ 620 สถานีตามแผนใน 3 ปีนี้  บริษัทฯ จะสามารถสร้างรายได้จากค่าเช่ากว่า 550 ล้านบาทต่อปี และจะมีอัตรากำไรสุทธิประมาณ 42% หากคิดจากสัญญาเช่า 25 ปี  โดยมีผลตอบแทนโครงการ (Project IRR) 18% และผลตอบแทนผู้ถือหุ้น (Equity IRR) 28% ซึ่งการคิดผลตอบแทนดังกล่าว คำนวนจากการให้เช่ากับลูกค้าเพียง 1 รายเท่านั้น แต่ในรูปแบบธุรกิจและใบอนุญาตของรัฐบาลฟิลิปปินส์ได้เปิดโอกาสและสนับสนุนให้บริษัทนำเสาโทรคมนาคมซึ่งเป็น Common Tower ไปให้บริษัทผู้ให้บริการมือถือเช่าได้มากกว่า 1 ราย
ประเทศฟิลิปปินส์มีประชากรกว่า 110 ล้านคน มีผู้ให้บริการเครือข่ายมือถือ 3 ราย มีความต้องการสถานีโทรคมนาคมอย่างน้อย 50,000 สถานี แต่ปัจจุบันมีเสาโทรคมนาคมเพียง 20,000 สถานี รัฐบาลจึงได้ออกกฎหมายสนับสนุนให้มีการลงทุนด้านโทรคมนาคมและพัฒนาโครงสร้างพื้นฐานด้านโทรคมนาคมที่จะให้การบริการอินเตอร์เน็ตและโทรศัพท์มือถือให้มีความรวดเร็วและครอบคลุมให้ได้ดียิ่งขึ้นอย่างรวดเร็วในแต่ละปีหลังจากนี้
ทั้งนี้บริษัทฯ ได้เล็งเห็นโอกาสทางธุรกิจในต่างประเทศ ซึ่งเป็นธุรกิจที่เกี่ยวเนื่องกับความชำนาญกว่า 54 ปีของบริษัทในด้านเสาส่งไฟฟ้าแรงสูงเละเสาโทรคมนาคม  และเป็นกลยุทธ์สำคัญที่จะสร้างรายได้และกำไรให้เติบโตได้มากยิ่งขึ้นนอกเหนือจากการผลิตเสาส่งเพื่องานโครงการในประเทศเพียงอย่างเดียว นอกจากนี้ ธุรกิจเสาโทรคมนาคมให้เช่ายังเป็นธุรกิจที่จะเสริมสร้างให้บริษัทมีสถานะทางการเงินที่แข็งแกร่ง จากรายได้และกำไรที่มีต่อเนื่องและสม่ำเสมอในระยะ 25 ปีจากนี้